তথ্যবিবরণী নম্বর: ১৩৭৬

**প্রধানমন্ত্রী শেখ হাসিনার নেতৃত্বে দেশ এগিয়ে যাচ্ছে**

 **--সমাজকল্যাণ প্রতিমন্ত্রী**

**ঢাকা**,২১ চৈত্র **(৪** এপ্রিল**) :**

সমাজ কল্যাণ প্রতিমন্ত্রী মোঃ আশরাফ আলী খান খসরু বলেছেন, দেশ এখন বদলে গেছে, মানুষের ভাগ্যের পরিবর্তন হয়েছে। বাংলাদেশ এখন খাদ্যে স্বয়ংসম্পূর্ণ। প্রধানমন্ত্রী শেখ হাসিনার নেতৃত্বে দেশ এখন এগিয়ে যাচ্ছে, দেশে আর কোনো খাদ্যের অভাব নেই, আর এটা হলো বঙ্গবন্ধুকন্যা শেখ হাসিনার কারিশমা।

প্রতিমন্ত্রী আজ ঢাকায় কাওরান বাজারে স্বেচ্ছাসেবী সংগঠন বিদ্যানন্দ ফাউন্ডেশনের উদ্যোগে অসহায় দরিদ্র অস্বচ্ছল ব্যক্তিদের জন্য আয়োজিত ইফতার অনুষ্ঠান ‘সবাই মিলে বাংলাদেশে’ অংশগ্রহণ করেন। এ সময় প্রতিমন্ত্রী এটিএন নিউজকে দেয়া এক সাক্ষাৎকারে এসব কথা বলেন।

প্রতিমন্ত্রী বলেন, বাংলাদেশের বিরুদ্ধে ষড়যন্ত্র চলছে, চলবে। ’৭৩ সালেও বাসন্তীকে জাল পরিয়ে জনসম্মুখে আনা হয়েছিল, ঠিক এবারও দেখা গেল একটি ছেলেকে দিয়ে বলানো হলো ‘এ বাংলাদেশ দিয়ে কী হবে আমরা না খেয়ে আছি।’ পরবর্তীতে খোঁজ নিয়ে জানা গেল এ নিউজ উদ্দেশ্য প্রণোদিত হয়ে টাকা দিয়ে করানো হয়েছে। তিনি বলেন, সাংবাদিকতার প্রধান নীতি হচ্ছে বাস্তবধর্মী খবর সংগ্রহ করে সেটা তুলে ধরা। তিনি বাস্তবধর্মী সত্য ঘটনা তুলে ধরে সংবাদ পরিবেশনের জন্য মিডিয়ার প্রতি আহ্বান জানান।

উল্লেখ্য বিদ্যানন্দ ফাউন্ডেশনে প্রতিদিন ২ হাজার অসহায় দরিদ্র অস্বচ্ছল ব্যক্তিদের ইফতারের আয়োজন করে থাকে।

#

এনায়েত/পাশা/সঞ্জীব/মোশারফ/শামীম/২০২৩/২১১০ঘণ্টা

তথ্যবিবরণী নম্বর : ১৩৭৫

**প্রধানমন্ত্রী স্মার্ট ও উন্নত বাংলাদেশ গড়ার লক্ষ্যে কাজ করছেন**

 **--- নৌপরিবহন প্রতিমন্ত্রী**

ঢাকা, ২১ চৈত্র (৪ এপ্রিল) :

 নৌপরিবহন প্রতিমন্ত্রী খালিদ মাহমুদ চৌধুরী বলেছেন, বাংলাদেশের মানুষ সৌভাগ্যবান কারণ আমরা বঙ্গবন্ধুর মতো স্মার্ট নেতৃত্ব পেয়েছি। বঙ্গবন্ধুর স্মার্ট নেতৃত্বের কারণে আমরা স্বাধীন সার্বভৌম বাংলাদেশ পেয়েছি। বঙ্গবন্ধুর ধারাবাহিকতায় তাঁর সুযোগ্য কন্যা প্রধানমন্ত্রী শেখ হাসিনা দেশের উন্নয়নে কাজ করে যাচ্ছেন। একসময় স্থলবন্দর সেবা বলতে কিছু ছিল না, সীমান্তবর্তী এলাকায় চোরাচালান হতো। এখন এসব অপকর্ম বন্ধ হয়েছে। বন্দরগুলোতে অবকাঠামো বেড়েছে। নতুন স্থলবন্দর উদ্বোধন হতে যাচ্ছে। এসব কিছুই সম্ভব হয়েছে প্রধানমন্ত্রী শেখ হাসিনার স্মার্ট সিদ্ধান্ত ও নেতৃত্বের কারণে। তিনি সব ধরনের চ্যালেঞ্জ ও প্রতিবন্ধকতা মোকাবিলা করে সামনে এগিয়ে যেতে স্থলবন্দর কর্তৃপক্ষকে নির্দেশনা দেন।

 প্রতিমন্ত্রী আজ ঢাকায় আগারগাঁওস্থ বাংলাদেশ স্থলবন্দর কর্তৃপক্ষের (বিএলপিএ) নবনির্মিত প্রধান কার্যালয়ে স্থলবন্দরগুলোকে স্মার্টরূপে গড়ে তোলার লক্ষ্যে বিএলপিএ আয়োজিত ‘স্মার্ট স্থলবন্দরের পথে’(Towards Smart Land Ports) শীর্ষক সেমিনারে প্রধান অতিথির বক্তৃতায় এসব কথা বলেন।

 প্রতিমন্ত্রী বলেন, বঙ্গবন্ধুকে হত্যার পর ১৯৯৬ সালে আওয়ামী লীগ সরকার ক্ষমতায় আসার পর দেশকে অন্ধকার থেকে আলোয় নিয়ে আসেন প্রধানমন্ত্রী শেখ হাসিনা। তিনি প্রথম টেলিফোন সিস্টেমকে এনালগ থেকে ডিজিটাল করার ব্যবস্থা করেন। পর্যায়ক্রমে অন্যান্য সেক্টর এনালগ থেকে ডিজিটাল হতে থাকে। এখন পুরো বাংলাদেশ ডিজিটাল হয়ে গেছে। প্রধানমন্ত্রী স্মার্ট ও উন্নত বাংলাদেশ গড়ার লক্ষ্যে কাজ করছেন। এলক্ষ্যে দেশের নাগরিক, সমাজ ও দেশকে স্মার্ট হতে হবে; কথায় নয়; যার যার মাধ্যমে এগিয়ে নিতে হবে। প্রধানমন্ত্রীর স্মার্ট বাংলাদেশ এর দর্শন হলো-পরবর্তী জেনারেশন স্মার্টভাবে গড়ে উঠে যেন বিশ্বে প্রতিযোগিতায় টিকে থাকতে পারে।

 সেমিনারে বিশেষ অতিথির বক্তব্য রাখেন নৌপরিবহন মন্ত্রণালয়ের সচিব মোঃ মোস্তফা কামাল। মূলপ্রবন্ধ উপস্থাপন করেন বিএলপিএ’র চেয়ারম্যান মোঃ আলমগীর। বক্তব্য রাখেন বিএলপিএ’র সদস্য (উন্নয়ন) ফাহমিদা আক্তার, নৌপরিবহন অধিদফতরের মহাপরিচালক কমডোর নিজামুল হক, বিআইডব্লিউটিএ'র চেয়ারম্যান কমডোর আরিফ মোহাম্মদ মোস্তফা, বিএলপিএ’র সদস্য (ট্রাফিক) মোহাম্মদ জাহাঙ্গীর কবীর ও বিএলপিএ’র সদস্য (প্রশাসন) এস এম মাহফুজুল হক।

 প্রতিমন্ত্রী বলেন, জাতির পিতার নিরন্তন প্রচেষ্টা ছিল ক্ষুধা ও দারিদ্র্যমুক্ত সোনার বাংলা প্রতিষ্ঠার জন্য। বঙ্গবন্ধুর স্বপ্নের সোনার বাংলা প্রতিষ্ঠার লক্ষ্যে বঙ্গবন্ধুর সুযোগ্য কন্যা উন্নত বাংলাদেশ গড়ার কারিগর প্রধানমন্ত্রী দেশরত্ন শেখ হাসিনার দূরদৃষ্টিসম্পন্ন সিদ্ধান্তে তৎকালীন আওয়ামী লীগ সরকারের সময় প্রধানমন্ত্রীর হাত ধরে ২০০১ সালের ১৪ই জুন বাংলাদেশ স্থলবন্দর কর্তৃপক্ষ প্রতিষ্ঠা লাভ করে। প্রতিষ্ঠালগ্ন হতেই এ প্রতিষ্ঠানটি দক্ষ, নিরাপদ ও পরিবেশবান্ধব স্থলবন্দর বিনির্মাণে নিরলসভাবে কাজ করে চলেছে।

 অনুষ্ঠানে বেনাপোল ও বুড়িমারী স্থলবন্দরের অটোমেশনের ওপর নির্মিত প্রামাণ্যচিত্র প্রদর্শিত হয়।

#

জাহাঙ্গীর/পাশা/সঞ্জীব/মোশারফ/জয়নুল/২০২৩/২০৪৫ঘণ্টা

তথ্যবিবরণী নম্বর : ১৩৭৪

**ব্যাংক হিসাব ছাড়াই প্রান্তিক জনগোষ্ঠীকে ব্যাংকিং সেবার অধীনে আনা হচ্ছে**

 **-- আইসিটি প্রতিমন্ত্রী**

**ঢাকা**,২১ চৈত্র **(৪** এপ্রিল**) :**

তথ্য ও যোগাযোগ প্রযুক্তি প্রতিমন্ত্রী জুনাইদ আহমেদ পলক ক্যাশলেস অর্থনীতির দেশ গড়ে তুলতে আন্তঃলেনদেনে ‘বিনিময়’ প্ল্যাটফর্ম চালু করা হয়েছে উল্লেখ করে বলেছেন, এর মাধ্যমে ব্যাংক হিসাব ছাড়াই প্রযুক্তিকে কাজে লাগিয়ে প্রান্তিক জনগোষ্ঠীকে ব্যাংকিং সেবার অধীনে আনা হচ্ছে ।

প্রতিমন্ত্রী আজ রাজধানীর শেরাটন হোটেলে গ্রামীণফোন-ঢাকা ব্যাংক ও মাস্টার কার্ডের যৌথ অংশীদারিত্বে কো-ব্রান্ডিং ট্র্যাভেল কার্ডের উদ্বোধনী অনুষ্ঠানে প্রধান অতিথি হিসেবে ভিডিও বার্তায় এসব কথা বলেন।

পলক বলেন, কিউআরে কোড ব্যবহার করে এরই মধ্যে চা-বিক্রেতা ও মুচি দোকানির মতো ভাসমান ব্যবসায়ীরা এখন আর্থিক লেনদেনে ব্যবহার করছেন কিউআর কোডে। ঢাকার মতিঝিল ও গুলশান ডিসিসি মার্কেট ছাড়িয়ে তা ছড়িয়ে যাচ্ছে গাজীপুর, শেরপুর, গোপালগঞ্জ, টুঙ্গীপাড়া, নাটোর, সিংড়া ও পীরগঞ্জেও। এর মাধ্যমে আর্থিক লেনদেনকে নিরাপদ ও সুরক্ষিত করা হচ্ছে বলে জানান প্রতিমন্ত্রী। বিল গেইটসের উদ্ধৃত করে তিনি বলেন, ব্যাংক নয়, ব্যাংকিং হচ্ছে জরুরি। তাই প্রযুক্তির মাধ্যমে সেই সেবা ক্রমেই দেশজুড়েই ছড়িয়ে দেয়া হবে।

অনুষ্ঠানে রেকর্ড বক্তব্যে প্রতিমন্ত্রী বলেন, সজীব ওয়াজেদ জয়ের নেতৃত্বে বাংলাদেশ সরকারের নেয়া উদ্যোগগুলোর মধ্যে সবচেয়ে বড় অর্জন দেশজুড়ে ই-গভঃ নেটওয়ার্ক গড়ে তোলা। এর মাধ্যমে জনগণ ঘরে বসেই সহজেই সরকারি সেবা পাচ্ছে । তাই আমরা সবসময় বেসরকারি খাতের নেতাদের সৃজনশীল ও উদ্ভাবনী স্মার্ট সল্যুশন সেবা দিতে উদ্বুদ্ধ করার চেষ্টা করছি।

অনুষ্ঠানে অন্যান্যের মধ্যে বক্তব্য রাখেন ঢাকা ব্যাংকের ব্যবস্থাপনা পরিচালক ইমরানুল হক, গ্রামীণ ফোনের সিইও ইয়াসির আজমান এবং মাস্টারকার্ড বাংলাদেশের কান্ট্রি ম্যানেজার সৈয়দ মোহাম্মাদ কামাল।

অনুষ্ঠান শেষে দুই ধরনের কো-কার্ড- তাইয়্যেবা ও ওয়ার্ল্ড ক্রেডিট কার্ড উন্মোচন করা হয়। এসময় মাস্টার কার্ড বাংলাদেশের পরিচলক জাকিয়া সুলতানা, ঢাকা ব্যাংকের ডেপুটি ম্যানেজিং ডিরেক্টর মোশতাক আহমেদ ও ডিএমডি আখলাকুর রহমান, হেড অভ্‌ রিটেইল এইচ এম মোস্তাফিজুর রহমান, চিফ বিজনেস অফিসার আসিফ নাইমুর রশীদ এবং গ্রামীণ ফোনের চিফ মার্কেটিং অফিসার সাজ্জাদ হাসিব ও হেড অভ্‌ মার্কেটিং ফারহানা রহমান উপস্থিত ছিলেন।

উপস্থিত তিন সিইও-এর হাত থেকে আনুষ্ঠানিকভাবে নতুন এই কার্ড গ্রহণ করেন ঢাকা ব্যাংক ও গ্রামীণ ফোনের দুই সিএক্সও। এছাড়া এই কার্ড হস্তান্তর করা হয় ই-ক্যাব সভাপতি শমী কায়সারের হাতে।

#

শহিদুল/পাশা/সঞ্জীব/মোশারফ/শামীম/২০২৩/২০২০ঘণ্টা

তথ্যবিবরণী                                                                                        নম্বর : ১৩৭৩

**মুক্তিযুদ্ধের পক্ষের ইসলামি দলগুলোকে নিয়ে ঐক্যবদ্ধভাবে**

**দেশবিরোধী ষড়যন্ত্র মোকাবিলার আহ্বান তথ্যমন্ত্রীর**

ঢাকা, ২১ চৈত্র (৪ এপ্রিল) :

মুক্তিযুদ্ধের পক্ষের ইসলামী দলগুলোকে নিয়ে ঐক্যবদ্ধভাবে দেশবিরোধী ষড়যন্ত্র মোকাবিলার আহ্বান জানিয়েছেন তথ্য ও সম্প্রচার মন্ত্রী এবং আওয়ামী লীগের যুগ্ম সাধারণ সম্পাদক ড. হাছান মাহ্‌মুদ।

আজ বাংলাদেশ ইসলামী ঐক্যজোট আয়োজিত 'মাহে রমজানের শিক্ষা’ শীর্ষক আলোচনা সভা ও ইফতার মাহফিলে প্রধান অতিথির বক্তৃতায় মন্ত্রী এ আহ্বান জানান। ইসলামী ঐক্যজোটের চেয়ারম্যান মিছবাহুর রহমান চৌধুরী অনুষ্ঠানে সভাপতিত্ব করেন।

মন্ত্রী বলেন, 'দেশে নানা ষড়যন্ত্র চলছে। ২০০৮ সালের নির্বাচনে মুক্তিযুদ্ধের পক্ষের যে ইসলামী দলগুলো আমাদের সাথে ছিলো, তাদেরকে নিয়ে ঐক্যবদ্ধ হওয়ার সময় এসেছে। তাতে করে ষড়যন্ত্র মোকাবিলা ও আগামী নির্বাচনে সব দলের অংশগ্রহণে ভোটের মাধ্যমে সরকার নির্বাচিত করার পথ আরো সুগম হবে।'

আগামী নির্বাচন নিয়ে হাছান মাহ্‌মুদ বলেন, 'বাংলাদেশ আওয়ামী লীগ ভারত, যুক্তরাষ্ট্রসহ উন্নত দেশগুলোর মতো নির্বাচনে ইভিএম পদ্ধতি প্রস্তাব করেছিল। কিন্তু বিএনপিসহ অন্য বেশ কিছু দল ইভিএমে আপত্তি জানিয়েছিল। দেখা যাচ্ছে নির্বাচন কমিশন সব আসনে ব্যালটের মাধ্যমে নির্বাচনের সিদ্ধান্ত নিয়েছে। এটি অনেকটা বিরোধী দলের দাবি মেনে নেওয়ার মতোই।'

'সুতরাং আগামী নির্বাচনে অংশ নেওয়ার কোনো বাধা আমি দেখতে পাই না, কিন্তু প্রকৃতপক্ষে বিএনপিকে নির্বাচনভীতি পেয়ে বসেছে, তাই তারা নির্বাচন থেকে দূরে থাকতে চায়' উল্লেখ করে তিনি বলেন, নির্বাচন কমিশন যেহেতু তাদের দাবি ব্যালটে নির্বাচন দিয়েছে, আশা করি তারা ভীতি কাটিয়ে উঠে নির্বাচনে অংশ নেবে।

রমজান মাসে দ্রব্যমূল্যের কথা উল্লেখ করে তথ্যমন্ত্রী বলেন, রমজান, ঈদ, পূজা-পার্বণসহ বিভিন্ন উৎসবের সময় যখন অন্য দেশে পণ্যমূল্য কমে তখন আমাদের দেশের অনেক ব্যবসায়ী আগ্রাসী রূপ ধারণ করে, পণ্যমূল্য বাড়িয়ে দেয়। এ অবস্থা মোকাবিলায় ভোক্তা অধিকার সংস্থা সক্রিয় হয়েছে এবং মানুষের সুবিধার্থে সরকার রমজানে স্বল্পমূল্যে নিত্যপণ্য সরবরাহের ব্যবস্থা নিয়েছে।

অনুষ্ঠানের সভাপতি মিছবাহুর রহমান চৌধুরী বলেন, আমরা পদ-পদবির আশায় নয়, দেশ ও মানুষের কল্যাণে রাজনীতি করি। সমাজকে অবক্ষয়ের হাত থেকে রক্ষা করতে নীতি-নৈতিকতার ওপর গুরুত্ব দিতে হবে।

ইসলামী ঐক্যজোটের মহাসচিব শায়খুল হাদীস মনিরুজ্জামান রাব্বানীর সঞ্চালনায় ওয়ার্কার্স পাটির সভাপতি রাশেদ খান মেনন, ইসলামি ফ্রন্টের চেয়ারম্যান সৈয়দ বাহাদুর শাহ মোজাদ্দেদী, ওলামা মাশায়েখ পরিষদের উপদেষ্টা আল্লামা রুহুল আমিন খান উজানভি, চেয়ারম্যান দেলোয়ার হোসেন সাইফী, ইসলামি গণতান্ত্রিক পার্টির চেয়ারম্যান এম এ আউয়াল, ইসলামিক ডেমোক্রেটিক এলায়েন্সের সভাপতি এডভোকেট নুরুল ইসলাম খান, তৃণমূল বিএনপি'র যুগ্ম মহাসচিব আক্কাস আলী খান, নেজামে ইসলাম বাংলাদেশের চেয়ারম্যান মাওলানা হারিসুল হক, বাংলাদেশ সুপ্রিম পার্টির সাংগঠনিক সচিব আবুল কালাম আজাদ, সুপ্রিম কোর্ট বার এসোসিয়েশনের সেক্রেটারি এডভোকেট আব্দুন নূর দুলাল সভায় উপস্থিত ছিলেন।

#

আকরাম/পাশা/সঞ্জীব/মোশারফ/রেজাউল/২০২৩/২০২২ ঘণ্টা

তথ্যবিবরণী নম্বর : ১৩৭২

**রাশিয়ায় আগামী বছর দেড় থেকে দুই লাখ টন আলু রপ্তানি হবে**

 **--- কৃষিমন্ত্রী**

ঢাকা, ২১ চৈত্র (৪ এপ্রিল) :

 আলু রপ্তানির জন্য বাংলাদেশ ও রাশিয়ার মধ্যে সমঝোতা স্মারক স্বাক্ষরিত হয়েছে। বাংলাদেশের পক্ষে বাংলাদেশ কৃষি উন্নয়ন কর্পোরেশনের চেয়ারম্যান আব্দুল্লাহ সাজ্জাদ ও রাশিয়ার পক্ষে ন্যাশনাল গ্রুপের চেয়ারম্যান আব্দুস সাত্তার মিয়া চুক্তিতে স্বাক্ষর করেন।

 আজ রাজধানীর হোটেল ইন্টারকন্টিনেন্টালে এ সমঝোতা স্মারক স্বাক্ষরিত হয়। এসময় কৃষিমন্ত্রী ও আওয়ামী লীগের প্রেসিডিয়াম সদস্য ড. মোঃ আব্দুর রাজ্জাক, কৃষিসচিব ওয়াহিদা আক্তার, বিএআরসির নির্বাহী চেয়ারম্যান ড. শেখ মোঃ বখতিয়ার, বাংলাদেশে নিযুক্ত রাশিয়ার রাষ্ট্রদূত আলেক্সান্ডার মান্টিটস্কি, বিএডিসির সদস্য পরিচালক মোস্তাফিজুর রহমান উপস্থিত ছিলেন।

 এসময় কৃষিমন্ত্রী বলেন, দেশের আবহাওয়া ও মাটি আলু উৎপাদনের জন্য খুবই অনুকূল। বর্তমানে বছরে এক কোটি টনের বেশি আলু উৎপাদন হচ্ছে। আমাদের প্রয়োজন বছরে ৮০ লাখ টন, বাকি ২০ লাখ টন রপ্তানি করার সুযোগ রয়েছে। আমরা সেলক্ষ্যে কাজ করছি।

 মন্ত্রী বলেন, রাশিয়ায় দীর্ঘদিন আলু রপ্তানি বন্ধ ছিল। এখন আমাদের আলু রোগজীবাণু মুক্ত ও নিরাপদ করেছি। এই নিশ্চয়তা পেয়েই রাশিয়া রপ্তানির ওপর নিষেধাজ্ঞা তুলে নিয়েছে। এ বছর খুব বেশি না হলেও, আগামী বছরে দেড় থেকে দুই লাখ টন আলু রপ্তানি হবে।

 উল্লেখ্য, আলুতে ক্ষতিকর ব্রাউনরট রোগের উপস্থিতি শনাক্ত হওয়ায় ২০১৪ সাল থেকে আলু রপ্তানিতে রাশিয়া নিষেধাজ্ঞা আরোপ করে। আলুকে ব্যাকটেরিয়ামুক্ত ও নিরাপদ করতে বাংলাদেশ সরকার অনেকগুলো পদক্ষেপ গ্রহণ করায় ২০২২ সালের মার্চে রাশিয়া এ নিষেধাজ্ঞা প্রত্যাহার করে নেয়। এ সিদ্ধান্তের ফলে রাশিয়ায় বাংলাদেশের আলু রপ্তানির একটি বিশাল দ্বার উন্মোচিত হয়েছে। ২০১৫ সালে সর্বশেষ রাশিয়ায় ২০ হাজার টন আলু রপ্তানি হয়েছিল।

 দেশে ২০২০-২১ সালে আলু উৎপাদন হয়েছে ৯৯ লাখ টন, রপ্তানি হয়েছে ৬৮ হাজার ৭৭৩ টন, ২০২১-২২ সালে উৎপাদন হয়েছে ১ কোটি ২ লাখ টন, রপ্তানি হয়েছে ৭৮ হাজার ৯১০ টন আর ২০২২-২৩ সালে উৎপাদন হয়েছে ১ কোটি ১১ লাখ টন, রপ্তানি হয়েছে (জানুয়ারি পর্যন্ত) ১৩ হাজার টন।

#

কামরুল/পাশা/মোশারফ/জয়নুল/২০২৩/১৯২০ঘণ্টা

তথ্যবিবরণী নম্বর : ১৩৭১

**বায়ুদূষণ বিরোধী অভিযান জোরদারে ঢাকায় আগামীকাল থেকে**

**মাসব্যাপী কাজ করবে ২৫ জন নির্বাহী ম্যাজিস্ট্রেট**

**ঢাকা,** ২১ চৈত্র **(৪** এপ্রিল**) :**

ঢাকায় বায়ুদূষণ ও শব্দদূষণ নিয়ন্ত্রণসহ পরিবেশ সংরক্ষণ অভিযান জোরদারের লক্ষ্যে পরিবেশ, বন ও জলবায়ু পরিবর্তন মন্ত্রণালয় প্রণীত কর্মপরিকল্পনা মোতাবেক ৫ এপ্রিল হতে ৩০ এপ্রিল ২০২৩ পর্যন্ত সময়ে বিশেষ ক্ষমতাপ্রাপ্ত অতিরিক্ত ২৫ জন নির্বাহী ম্যাজিস্ট্রেট মোবাইল কোর্ট পরিচালনা করবেন। দূষণের মাত্রা বেড়ে যাওয়ায় এবং পরিবেশ অধিদপ্তরে মাত্র ৩ জন নির্বাহী ম্যাজিস্ট্রেট নিয়োজিত থাকায় মন্ত্রণালয়ের অনুরোধে জনপ্রশাসন মন্ত্রণালয় সম্প্রতি বিভিন্ন মন্ত্রণালয় ও অধিদপ্তরের কর্মকর্তাদের নির্বাহী ম্যাজিস্ট্রেটের ক্ষমতা অর্পণ করে পরিবেশ, বন ও জলবায়ু পরিবর্তন মন্ত্রণালয়ে সংযুক্ত করার ফলে এ বিশেষ অভিযানের উদ্যোগ নেয়া হয়েছে।

আজ পরিবেশ, বন ও জলবায়ু পরিবর্তন মন্ত্রণালয়ের সভাকক্ষে মন্ত্রণালয়ের সচিব ডক্টর ফারহিনা আহমেদের সভাপতিত্বে অনুষ্ঠিত বাংলাদেশ পরিবেশ সংরক্ষণ আইন, ১৯৯৫ অনুসারে নির্বাহী ম্যাজিস্ট্রেটগণের মোবাইল কোর্ট পরিচালনা সংক্রান্ত ওরিয়েন্টেশন সভায় এসব তথ্য জানানো হয়েছে।

সভায় মন্ত্রণালয়ের অতিরিক্ত সচিব (পরিবেশ) সঞ্জয় কুমার ভৌমিক, অতিরিক্ত সচিব (পরিবেশ দূষণ নিয়ন্ত্রণ) মোঃ মিজানুর রহমান, পরিবেশ অধিদপ্তরের মহাপরিচালক ডক্টর আবদুল হামিদ এবং পরিবেশ দূষণ নিয়ন্ত্রণ অধিশাখার যুগ্মসচিব শামিমা বেগম উপস্থিত ছিলেন। ক্ষমতাপ্রাপ্ত নির্বাহী ম্যাজিস্ট্রেটগণ ছাড়াও এসময় ঢাকা জেলা প্রশাসন এবং সংশ্লিষ্ট বিভিন্ন মন্ত্রণালয় ও দপ্তরের প্রতিনিধিবৃন্দ উপস্থিত ছিলেন।

সভায় ড. ফারহিনা আহমেদ বলেন, পরিবেশের সুরক্ষা করা এখন সকলের সাংবিধানিক দায়িত্ব। এটি প্রধানমন্ত্রীর ১০টি বিশেষ উদ্যোগের একটি। অতিরিক্ত দূষণ ও স্বাস্থ্যগত কারণে দেশ জিডিপির প্রায় ২ শতাংশের সমপরিমাণ উৎপাদনক্ষমতা হারায়। তাই স্মার্ট বাংলাদেশ ও জ্ঞানভিত্তিক সমাজ গঠন এবং জনগণকে একটি নির্মল ও বাসযোগ্য পরিবেশ উপহার দিতে দূষণ নিয়ন্ত্রণ করতেই হবে। তিনি এ সময় সকল প্রকার অনুরাগ ও বিরাগের ঊর্ধ্বে উঠে সম্পূর্ণ পেশাদারিত্বের সাথে মোবাইল কোর্ট পরিচালনা করার জন্য নির্বাহী ম্যাজিস্ট্রেটগণকে নির্দেশনা প্রদান করেন। তিনি বলেন, মোবাইল কোর্ট পরিচালনার সময় এ বিষয়ে সচেতনতামূলক কার্যক্রম বাস্তবায়ন করতে হবে। পরিবেশ সচিব বলে, পেশাগত জীবন ছাড়াও ব্যক্তিজীবনেও সকলকে পরিবেশ সংবেদনশীল হতে হবে।

সভায় জানানো হয়, পরিবেশ অধিদপ্তরের মহাপরিচালক মোবাইল কোর্ট পরিচালনার জন্য সংশ্লিষ্ট নির্বাহী ম্যাজিস্ট্রেটগণকে প্রয়োজনীয় সহায়তা প্রদান করবেন। পরিবেশ অধিদপ্তরের মনিটরিং ও এনফোর্সমেন্ট শাখার পরিচালক মোহাম্মাদ মাসুদ হাসান পাটোয়ারী এবং মন্ত্রণালয়ের পরিবেশ দূষণ নিয়ন্ত্রণ-২ শাখার সিনিয়র সহকারী সচিব নাজমা আশরাফী বিশেষ এ অভিযান সমন্বয়ে ফোকাল পয়েন্ট কর্মকর্তা হিসেবে কাজ করবেন। অনিবার্য কারণবশত প্রয়োজন হলে পরিবেশ অধিদপ্তরের সম্মতিসাপেক্ষে নির্বাহী ম্যাজিস্ট্রেটগণ মোবাইল কোর্টের তারিখ ও স্থান সমন্বয় করে নিতে পারবেন। পরিবেশ অধিদপ্তরের ঢাকা, খুলনা, বরিশাল, ময়মনসিংহ অঞ্চলের কর্মকর্তাগণও অনুরূপ কর্মপরিকল্পনা প্রণয়ন করে কাজ করবেন।

#

দীপংকর/পাশা/সঞ্জীব/মোশারফ/শামীম/২০২৩/১৮২০ঘণ্টা

তথ্যবিবরণী নম্বর : ১৩৭০

**প্রায় ৪ হাজার ২৫২ কোটি ৬৬ লাখ টাকা ব্যয় সংবলিত ১১ টি প্রকল্প অনুমোদন করেছে একনেক**

**ঢাকা,** ২১ চৈত্র **(৪** এপ্রিল**) :**

জাতীয় অর্থনৈতিক পরিষদের নির্বাহী কমিটি (একনেক) প্রায় ৪ হাজার ২৫২ কোটি ৬৬ লাখ টাকা ব্যয় সংবলিত ১১ টি প্রকল্প অনুমোদন করেছে। এর মধ্যে সরকারি অর্থায়ন ৩ হাজার ৬৪৫ কোটি ২১ লাখ টাকা এবং বৈদেশিক অর্থায়ন ৬০৭ কোটি ৪৫ লাখ টাকা।

প্রধানমন্ত্রী এবং একনেক-এর চেয়ারপারসন শেখ হাসিনার সভাপতিত্বে আজ শেরে বাংলা নগরস্থ এনইসি সম্মেলন কক্ষে অনুষ্ঠিত একনেক-এর সভায় এ অনুমোদন দেওয়া হয়েছে।

অনুমোদিত প্রকল্পসমূহ হলো: প্রতিরক্ষা মন্ত্রণালয়ের “ঢাকা সিএমএইচ-এ ক্যান্সার সেন্টার নির্মাণ (২য় পর্যায়)” প্রকল্প ; শিক্ষা মন্ত্রণালয়ের দু’টি প্রকল্প যথাক্রমে “ঢাকা শহর সন্নিকটবর্তী এলাকায় ১০টি সরকারি মাধ্যমিক বিদ্যালয় স্থাপন ” (১ম সংশোধিত) প্রকল্প এবং “সেকেন্ডারি এডুকেশন সেক্টর ইনভেস্টমেন্ট প্রোগ্রাম (সেসিপ)”(৩য় সংশোধিত) প্রকল্প; মুক্তিযুদ্ধ বিষয়ক মন্ত্রণালয়ের “ঢাকাস্থ সোহরাওয়ার্দী উদ্যানে স্বাধীনতা স্তম্ভ নির্মাণ” (৩য় পর্যায়) (১ম সংশোধিত) প্রকল্প; কৃষি মন্ত্রণালয়ের দু’টি প্রকল্প যথাক্রমে “বছরব্যাপী ফল উৎপাদনের মাধ্যমে পুষ্টি উন্নয়ন” (২য় সংশোধিত) প্রকল্প এবং “ফ্লাড রিকনস্ট্রাকশন ইমারজেন্সি এসিসটেন্স প্রজেক্ট (ফ্রিপ)”প্রকল্প;স্থানীয় সরকার পল্লী উন্নয়ন ও সমবায় মন্ত্রণালয়ের তিনটি প্রকল্প যথাক্রমে “জামালপুর জেলার পল্লী অবকাঠামো উন্নয়ন” প্রকল্প, ‘WASH Sector Strengthening and Sanitation Market System (SanMarkS) Development Project in Bangladesh’ প্রকল্প এবং ‘Climate Resilient Sustainable Water Supply, Sanitaion and Hygiene Project in Bangladesh’ প্রকল্প; নৌপরিবহন মন্ত্রণালয়ের “মোংলা বন্দর চ্যানেলের ইনার বারে ড্রেজিং” প্রকল্প; এবং সড়ক পরিবহন ও সেতু মন্ত্রণালয়ের “ভূলতা-আড়াইহাজার-বাঞ্ছারামপুর-নবীনগর-শিবপুর-রাধিকা আঞ্চলিক মহাসড়ক (আর-২০৩, কড়ইকান্দি হতে বাঞ্ছারামপুর-নবীনগর পর্যন্ত) ও সরাইল-নাসিরনগর-লাখাই আঞ্চলিক মহাসড়ক (আর-২২০, সরাইল হতে বলভদ্র সেতু পর্যন্ত) প্রশস্তকরণ ও উন্নয়ন” প্রকল্প ।

পরিকল্পনা কমিশনের ভাইস চেয়ারম্যান ও পরিকল্পনা মন্ত্রী এম এ মান্নান; সড়ক পরিবহন ও সেতু মন্ত্রী ওবায়দুল কাদের; কৃষিমন্ত্রী ড. মোঃ আব্দুর রাজ্জাক; তথ্য ও সম্প্রচার মন্ত্রী ড. হাছান মাহ‌্মুদ, স্থানীয় সরকার মন্ত্রী মোঃ তাজুল ইসলাম; শিক্ষামন্ত্রী ডাঃ দীপু মনি; শিল্পমন্ত্রী নূরুল মজিদ মাহমুদ হুমায়ূন; স্বাস্থ্যমন্ত্রী জাহিদ মালেক; বাণিজ্যমন্ত্রী টিপু মুনশি; মৎস্য ও প্রাণিসম্পদ মন্ত্রী শ ম রেজাউল করিম এবং পরিবেশ, বন ও জলবায়ু পরিবর্তন মন্ত্রী মোঃ শাহাব উদ্দিনসহ সংশ্লিষ্ট মন্ত্রী ও প্রতিমন্ত্রীগণ সভার কার্যক্রমে অংশগ্রহণ করেন।

 সভায় মন্ত্রিপরিষদ সচিব, প্রধানমন্ত্রীর মুখ্য সচিব, এসডিজি’র মুখ্য সমন্বয়ক, পরিকল্পনা কমিশনের সদস্যবৃন্দ, সংশ্লিষ্ট মন্ত্রণালয়সমূহের সিনিয়র সচিব ও সচিব এবং ঊর্ধ্বতন কর্মকর্তাগণ উপস্থিত ছিলেন।

#

শাহেদুর/পাশা/মোশারফ/শামীম/২০২৩/১৭১০ঘণ্টা

তথ্যবিবরণী নম্বর : ১৩৬৯

**জাকাত ফান্ডে দারিদ্র্য নিরসন সহজ হবে**

 **--- ধর্ম প্রতিমন্ত্রী**

ঢাকা, ২১ চৈত্র (৪ এপ্রিল) :

 ধর্ম প্রতিমন্ত্রী মোঃ ফরিদুল হক খান বলেছেন, ‘জাকাত ফান্ডে দেশ থেকে দারিদ্র্য নিরসন সহজ হবে। সেজন্য জাকাত ফান্ডকে শক্তিশালী করে দারিদ্র্য নিরসন করতে হবে। গত রমজানে আদায় করা ১০ কোটি টাকার পর এ বছর ২০ কোটি টাকা জাকাত আদায়ের লক্ষ্য ধরা হয়েছে। জাকাত ব্যবস্থাপনাকে শৃঙ্খলা দিতে বর্তমান সরকার ইতোমধ্যে জাকাত তহবিল ব্যবস্থাপনা আইন করেছে। সেরা জাকাতদাতাকে নির্বাচন করে পুরস্কৃত করা হবে। দারিদ্র্যমুক্ত দেশ গঠনে জাকাত বোর্ড ইতিবাচক ভূমিকা রাখবে।’

 আজ রাজধানীর আগারগাঁওস্থ ইসলামিক ফাউন্ডেশন সভাকক্ষে জাকাত বোর্ড আয়োজিত ‘দারিদ্র্য বিমোচনে জাকাতের ভূমিকা’ শীর্ষক সেমিনারে প্রধান অতিথির বক্তব্যে প্রতিমন্ত্রী এসব কথা বলেন।

 জাকাতের তাৎপর্য আলোকপাত করে প্রধানমন্ত্রীর কার্যালয়ের মহাপরিচালক মোঃ শহীদুল ইসলাম জাকাত আদায় ও ব্যবস্থাপনায় অংশীজনদের প্রেরণাদায়ক বক্তব্য রাখেন। ইসলামিক ফাউন্ডেশনের মহাপরিচালক (অতিরিক্ত সচিব) ড. মহাঃ বশিরুল আলমের সভাপতির বক্তব্যে জানান,‘জাকাত ব্যবস্থা সহজ করতে ইসলামিক ফাউন্ডেশন অনলাইন ব্যবস্থার কাজ চলমান আছে। মাঠপর্যায়ে সকলেই আন্তরিকতা দিয়ে কাজ করলে জাকাত আদায়ের লক্ষ্য পূরণ হবে।

 অনুষ্ঠানে মূল প্রবন্ধ উপস্থাপন করেন ঢাকা বিশ্ববিদ্যালয়ের ইসলামিক স্টাডিজ বিভাগের অধ্যাপক ড. মুহাম্মাদ আব্দুর রশীদ। জাকাত ফান্ড বিভাগের পরিচালক ড. মোহাম্মদ হারুনূর রশীদের সঞ্চালনায় অনুষ্ঠানে দোয়া পরিচালনা করেন ইসলামিক ফাউন্ডেশনের পরিচালক ড. মুহাম্মদ আবদুস সালাম। এছাড়া অনুষ্ঠানে জাকাত বোর্ডের সদস্যবৃন্দ, বিভাগীয় কমিশনার ও জেলা প্রশাসনের প্রতিনিধিবৃন্দ, ইসলামিক ফাউন্ডেশনের পরিচালক ও প্রকল্প পরিচালকবৃন্দ, শিল্প, বাণিজ্য ও ব্যবসায়ী সংগঠনের প্রতিনিধিবৃন্দ ও ওলামায়ে কেরাম উপস্থিত ছিলেন।

#

আসিফ/পাশা/মোশারফ/জয়নুল/২০২৩/১৭১০ঘণ্টা

তথ্যবিবরণী                                                                                        নম্বর : ১৩৬৮

**কোভিড-১৯ সংক্রান্ত সর্বশেষ প্রতিবেদন**

ঢাকা, ২১ চৈত্র (৪ এপ্রিল) :

          স্বাস্থ্য অধিদপ্তরের তথ্যানুযায়ী সোমবার সকাল ৮টা থেকে আজ মঙ্গলবার সকাল ৮টা পর্যন্ত ২৪ ঘণ্টায় দেশে ৮ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার শূন্য দশমিক ৪০ শতাংশ। এ সময় ২ হাজার ১৮ জনের নমুনা পরীক্ষা করা হয়েছে।

গত ২৪ ঘণ্টায় কোভিড-১৯ আক্রান্ত হয়ে কেউ মারা যায়নি। এ পর্যন্ত ২৯ হাজার ৪৪৬ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ২০ লাখ ৫ হাজার ৫৫৬ জন।

#

সুলতানা/পাশা/মোশারফ/রেজাউল/২০২৩/১৬৪২ ঘণ্টা